EXCLUSIV Show total pe Arena Națională! Câte bilete s-au vândut pentru derby-ul Rapid - FCSB
Meciul dintre Rapid și FCSB se va disputa pe Arena Națională, sâmbătă, de la ora 20:00.
Chiar dacă, inițial, derby-ul a fost programat în Giulești, Dan Șucu a mutat meciul pe cel mai mare stadion al țării, ca urmare a cererii uriașe pentru bilete.
Câte bilete s-au vândut pentru derby-ul Rapid - FCSB
Din informațiile PRO TV și Sport.ro, până miercuri s-au vândut 28.000 de bilete pentru derby, cifră la care se adaugă și cei peste 5.000 de abonați, 4.000 de copii, dar și peluza rezervată fanilor FCSB-ului, de aproximativ 10.000.
În cursul zilei de miercuri, Rapid a anunțat, prin intermediul rețelelor de socializare, că aproximativ 2.000 de bilete mai sunt disponibile pentru derby-ul din weekend. Astfel, sunt șanse mari ca la ora meciului pe stadion să fie aproximativ 50.000 de suporteri.
"Ne pregătim de istorie. Aproximativ 2.000 de bilete rămase pentru duelul Rapid - FCSB, aproape toate biletele din sectoarele rapidiste fiind epuizate într-un timp record!
10% din numărul total de bilete a fost rezervat pentru copii (sub 14 ani), cei care vor putea intra cu un bilet gratuit la Peluza Nord, Tribuna a II-a și Tribuna I (inelele 2 și 3). Biletele pentru copii vor putea fi ridicate doar la intrarea în stadion, înainte de meci. Meciul Rapid - FCSB se va juca sâmbătă, ora 20:00, pe Arena Națională", se arată pe pagina de Facebook a Rapidului.
FCSB are 64 de puncte înainte de meciul cu Rapid și se poate lăuda cu cel mai bun atac din campionat (53 de goluri marcate, la egalitate cu CFR Cluj), dar și cu cea mai bună apărare, cu doar 24 de goluri încasate în 29 de partide.
În tur, Rapid a câștigat cu 2-1 pe Arena Națională în fața echipei lui Elias Charalambous. La acea partidă au asistat 40.563 de spectatori, un record pentru actualul sezon din Superliga României.
Urmăriți SPORT.RO și pe Google News